รัฐบาลเดินหน้าแก้ปัญหาหนี้ครัวเรือน ช่วยเหลือลูกหนี้ทั่วประเทศ หนี้ครัวเรือนไทยปรับตัวดีขึ้นต่อเนื่อง
นายธนกร วังบุญคงชนะ รัฐมนตรีประจำสำนักนายกรัฐมนตรี เปิดเผยว่า ปีนี้ภาพรวมสถานการณ์หนี้ครัวเรือนไทยปรับตัวดีขึ้นอย่างต่อเนื่อง ล่าสุดพบว่าสัดส่วนหนี้ครัวเรือนต่อ GDP ในไตรมาส 2 ปี 2565 เหลือร้อยละ 88.2 ลดลงจากไตรมาส 1 ปี 2565 ที่ร้อยละ 89.1 โดยหนี้ครัวเรือน 4 อันดับแรกคือ เงินกู้เพื่อซื้อที่อยู่อาศัย เงินกู้เพื่อการบริโภคอุปโภคส่วนบุคคล เงินกู้เพื่อการประกอบธุรกิจและเงินกู้เพื่อซื้อหรือเช่าซื้อรถยนต์/รถจักรยานยนต์รัฐบาลแก้ไขปัญหาหนี้ครัวเรือนผ่านมาตรการต่างๆ ได้แก่ การแก้ปัญหาหนี้กองทุนเงินให้กู้ยืมเพื่อการศึกษา (กยศ.) โดยปฏิรูปรูปแบบการชำระหนี้ การแก้ปัญหาหนี้เช่าซื้อรถยนต์และรถจักรยานยนต์ การแก้ปัญหาหนี้สินข้าราชการโดยเฉพาะข้าราชการครู ยุบยอดหนี้โดยใช้ทรัพย์สินและรายได้ของครูในอนาคต เพื่อให้ยอดหนี้ลดลง หนี้สินข้าราชการตำรวจ เช่น การลดอัตราดอกเบี้ยเงินกู้ การปรับลดและทบทวนโครงสร้างและเพดานอัตราดอกเบี้ยและค่าธรรมเนียม และการออกมาตรการคุ้มครองสิทธิ์ของลูกหนี้ และการปรับปรุงขั้นตอนในกระบวนการยุติธรรม มีการจัดตั้งศูนย์ไกล่เกลี่ยข้อพิพาททางธุรกิจและการเงิน เน้นไกล่เกลี่ยข้อพิพาทผ่านระบบออนไลน์ และที่ผ่านมากระทรวงยุติธรรมจัดมหกรรมไกล่เกลี่ยหนี้ทั่วประเทศ สามารถลดปัญหาหนี้สินประชาชนได้ กว่า 200,000 รายรัฐมนตรีประจำสำนักนายกรัฐมนตรี ย้ำว่า นายกรัฐมนตรี เห็นถึงความทุกข์ของลูกหนี้และถือเป็นกลุ่มเปราะบางทางการเงินที่ต้องเร่งเข้าไปช่วยผ่อนปรนภาระหนี้ ด้วยการปรับปรุงโครงสร้างหนี้ให้สอดคล้องกับศักยภาพของลูกหนี้ เปิดโอกาสให้เข้าถึงแหล่งทุนใหม่ เสริมสภาพคล่องควบคู่กับการส่งเสริมการเพิ่มรายได้ ส่งผลให้ลูกหนี้ส่วนหนึ่งกลับมาฟื้นฟูความสามารถในการชำระหนี้ เป็นผลให้ภาพรวมสัดส่วนหนี้ต่อ GDP ปรับตัวดีขึ้น